Szám: 1-17/2019. 7. sz. napirendi pont

**E l ő t e r j e s z t é s**

**Zalaszentgrót Város Önkormányzata Képviselő-testületének**

**2019. december 14-i rendes, nyilvános ülésére**

**Tárgy:** Zalaszentgrót hétközi és hétvégi központi orvosi ügyeletének ellátása 2020. évben

**Tisztelt Képviselő-testület!**

A Magyarország helyi önkormányzataitól szóló 2011. évi CLXXXIX. törvény 13. § (1) bekezdésének 4. pontja a települési önkormányzat feladataként határozza meg az egészségügyi alapellátás biztosítását.

Az egészségügyi alapellátásról szóló 2015. évi CXXIII. törvény 5. § (1) bekezdése értelmében

*5. § (1) A települési önkormányzat az egészségügyi alapellátás körében gondoskodik:*

*a) a háziorvosi, házi gyermekorvosi ellátásról,*

*b) a fogorvosi alapellátásról,*

*c)****az alapellátáshoz kapcsolódó háziorvosi****, házi gyermekorvosi és fogorvosi* ***ügyeleti ellátásról,***

*d) a védőnői ellátásról, és*

*e) az iskola-egészségügyi ellátásról.*

Az egészségügyről szóló 1997. évi CLIV. törvény 93. § (2) bekezdése szerint az ügyeleti ellátás célja az egészségügyi szolgáltatók napi munkarend szerinti munkaidő befejezésének időpontjától a következő napi munkarend szerinti munkaidő kezdetéig a beteg vizsgálata, egészségi állapotának észlelése, alkalomszerű és azonnali sürgősségi beavatkozások elvégzése, illetőleg fekvőbeteg gyógyintézetbe történő sürgősségi beutalása, valamint a külön jogszabályokban meghatározott eljárásokban való részvétel.

Zalaszentgrót Város Önkormányzata Képviselő-testülete a város közigazgatási területén az ügyeleti feladatok ellátásáról 2010. évtől a REÁLMED Kereskedelmi és Egészségügyi Szolgáltató Kft.-vel (a továbbiakban: REÁLMED Kft., székhely: 1131 Budapest, Topolya u. 4-8.) kötött feladat-ellátási szerződés útján gondoskodik. A megkötött feladat-ellátási szerződés alapján a REÁLMED Kft. szerződött a központi normatíva finanszírozásra.

A feladat-ellátási szerződés szerint a REÁLMED Kft., mint Szolgáltató vállalta a hétközi és hétvégi központi háziorvosi ügyeleti szolgálat működtetését a szerződésben és a vonatkozó hatályos jogszabályokban rögzített előírások szerint az ellátási területen 1 fő szakképzett orvossal, 1 fő szakképzett asszisztenssel és 1 fő gépjárművezetővel, hétköznapokon 15:00 órától másnap 7:00 óráig, továbbá hétvégén, munkaszüneti napokon és ünnepnapokon 24 órában, azaz 7:00 órától másnap 7:00 óráig.

A REÁLMED Kft. vállalta, hogy az ügyeleti rendelőben és az ügyeleti gépjárműben a jogszabályok által előírt, a szakmai minimumfeltételeknek megfelelő orvosi ügyeleti szakellátáshoz szükséges eszközöket és gyógyszereket folyamatosan biztosítja. A Szolgáltató az igénybe vett ügyeleti gépjárműként legfeljebb 4 éven belül forgalomba helyezett, négy kerék meghajtású személygépjárművet biztosít.

**Az Önkormányzat, mint Megrendelő a központi ügyeleti feladatok ellátásáért a Nemzeti Egészségbiztosítási Alapkezelő** (a továbbiakban: NEAK; az OEP jogutódja) **általi központi finanszírozás 100 %-a felett, *– melyre a REÁLMED Kft. a NEAK-kal közvetlen finanszírozási szerződést kötött –* 2019. évben 144,-Ft/lakos/hó összeget fizetett a REÁLMED Kft-nek.**

A REÁLMED Kft. a megbízási díjból köteles biztosítani az ügyeleti szolgálat bérét, annak összes járulékát, az egészségügyi személyzet szakmai felelősségbiztosítását, a gépkocsi üzemeltetését, üzemanyagát, szükség szerinti műszaki vizsgáztatását és javíttatását, az ügyelet működtetésének közüzemi díjait, a használt helyiségek takaríttatását, az orvosi műszerek, eszközök beszerzését és javíttatását, a gyógyszerek és gyógyászati segédeszközök pótlását, beszerzését, a személyzet munkaruháját, az orvosi textília mosatását. A REÁLMED Kft. köteles továbbá vezetni az általa biztosított szoftver segítségével az előírt betegdokumentációt és adminisztrációt. Köteles folyamatos és naprakész információt szolgáltatni a Megbízónak, az ÁNTSZ-nek, illetve az illetékes háziorvosoknak az adatvédelmi törvény előírásait figyelembe véve. A REÁLMED Kft. köteles a működése során általa kezelt adatbázist megőrizni.

A REÁLMED Kft. gazdasági eredménye a benyújtott beszámolók alapján a következők szerint alakult az elmúlt években:

|  |  |  |  |  |  |  |
| --- | --- | --- | --- | --- | --- | --- |
|  | **2014. év** | **2015. év** | **2016. év** | **2017. év** | **2018. év**  **01.-09. hó** | **2019. év**  **01.-10. hó** |
| Bevétel | 33.501.000 | 33.375.696 | 33.227.675 | 36.809.890 | 33.507.789 | 40.089.423 |
| Kiadás | 31.639.027 | 34.483.732 | 37.279.218 | 39.966.821 | 34.826.161 | 39.905.055 |
| Eredmény | 1.861.973 | -1.108.036 | -4.051.543 | -3.156.931 | -1.318.372 | 184.368 |
| Értékcsökkenés | 1.943.789 | 468.647 | 0 | 0 | 0 | 0 |
| **Könyvelt eredmény** | **-81.816.** | **-1.576.683** | **-4.051.543** | **-3.156.931** | **-1.318.372** | **184.368** |
| **Önkormányzati támogatás** | **60,-Ft/fő/hó** | **60,-Ft/fő/hó** | **60,-Ft/fő/hó** | **79,-Ft/fő/hó** | **125,-Ft/fő/hó** | **144,-Ft/fő/hó** |

A REÁLMED Kft. már a 2018-2019. évekre vonatkozólag is kérelemmel fordult a zalaszentgróti kistérségi ügyeleti ellátásban érintett települési önkormányzatokhoz az ügyeleti rendszer humán erőforrás bérigényének növekedésével, az ügyeleti ellátásában országosan kialakult helyzettel kapcsolatban.

Az ügyeleti ellátásban érintett testületek minden év decemberében tárgyalták az ügyeleti rendszer ellátását, melynek eredményeként 2017. évre az önkormányzatok részéről egységesen 79,-Ft/fő/hó összegben, 2018. évre 125,-Ft/fő/hó összegben, 2019. évre pedig már 144,-Ft/fő/hó összegben került meghatározásra a támogatás összege. Az idei évre is benyújtotta a REÁLMED Kft. az éves beszámolóját és következő évre vonatkozó indikatív pénzügyi ajánlatát, amely jelen előterjesztés 1. mellékletét képezi.

Tény, hogy az egészségügyi szektorban az elmúlt időszakban a Kormányzat részéről megindultak területi bérrendezési folyamatok. Ennek eredményeként az alapellátást biztosító háziorvosok finanszírozása folyamatosan több lépcsőben megemelkedett, illetve béremelésre került sor az egészségügyi dolgozók körében is.

Sajnálatos tényként kellett szembesülni azzal, hogy korábban az ügyelet finanszírozásának országosan tervezett 4,1 milliárd forintos megtámogatása elmaradt. Természetesen az egészségügyi ágazatban megvalósított bérrendezés az ügyeleti ellátásban is érezteti hatását.

A helyi és környékbeli háziorvosok az elmúlt időszakban jelentősen kivonták magukat az ügyeleti feladatból. Sok esetben 40, 50, vagy akár 100 %-kal magasabb összegekkel látják el az ügyeletet a „külsős” orvosok. További központi emelés valósult meg a szakdolgozók béremelésével is, amely a nővérek finanszírozását is érintette. A 2019. évi díjtétel meghatározásánál és elfogadásánál az volt az elsődleges koncepció, hogy a kistérségi háziorvosok az összes ügyeleti óraszám legalább 80 %-át leügyeljék, melynek során a bruttó 3.000,-Ft-os orvosi óradíjat és a bruttó 1.300,-Ft-os szakasszisztencia óradíjat szerződésben garantálta a REÁLMED Kft. A Szolgáltató írásos tájékoztatása alapján a helyi és térségi háziorvosok nem, illetve kevésbé aktívan vettek részt az ügyeleti ellátásban a szóbeli és írásos megállapodás ellenére, adott esetben a garantált 3.000,-Ft-os óradíj másfél-kétszereséért voltak hajlandók ügyeletet vállalni. A 2019. január 1. – 2019. október 31. közötti időszakban a Zalaszentgróton központi orvosi ügyeleti szolgálatot vállaló szakorvosok 3.000 – 6.500,-Ft-os óradíjáról számolt be a Szolgáltató.

A REÁLMED Kft. által megajánlott 183,9,- Ft-os önkormányzati támogatással a tavalyi 144,- Ft-os árhoz képest 27,7 %-os az emelkedés, mellyel az önkormányzati támogatás összege meghaladja a NEAK által biztosított állami finanszírozás összegét. Az ügyeleti ellátásában részt vállaló önkormányzatok 2020. évre kiszámolt támogatások összegeit a REÁLMED Kft. pénzügyi kiegészítése tételesen tartalmazza. A kiegészítő pénzügyi ajánlat alapján a 2020. évi önkormányzati támogatásra kerekített ***–*** azaz 184,-Ft/fő/hó ***–*** összegben indokolt elfogadni.

A Pénzügyi és Ügyrendi Bizottság az előterjesztést a 2019. december 12-i ülésén megtárgyalta és a 48/2019. (XII. 12.) számú határozatában javasolja Zalaszentgrót Város Önkormányzata Képviselő-testületének a határozati javaslat elfogadását.

A Humán Ügyek Bizottsága az előterjesztést a 2019. december 12-i ülésén megtárgyalta és a 29/2019. (XII. 12.) számú határozatában javasolja Zalaszentgrót Város Önkormányzata Képviselő-testületének a határozati javaslat elfogadását.

Kérem a Tisztelt Képviselő-testületet, hogy vitassa meg az előterjesztést és fogadja el a következő határozati javaslatot:

**Határozati javaslat:**

Zalaszentgrót Város Önkormányzat Képviselő-testülete egyetért azzal, hogy a Zalaszentgrót vonatkozásában a hétközi és hétvégi központi orvosi ügyeleti szolgáltatás változatlanul a REÁLMED Kereskedelmi és Egészségügyi Szolgáltató Kft. (székhely: 1131 Budapest, Topolya u. 4-8.) részéről kerüljön biztosításra, melyhez a központi NEAK finanszírozáson túl 2020. január 01-től az ellátási terület vonatkozásában további 184,- Ft/fő/hó önkormányzati támogatást biztosít.

Zalaszentgrót Város Önkormányzat Képviselő-testülete felhatalmazza Baracskai József polgármestert a feladat-ellátási szerződés aláírására.

**Határidő:** 2019. december 31.

**Felelős:** Baracskai József polgármester

**Zalaszentgrót**, 2019. december 14.

|  |  |
| --- | --- |
|  | **Baracskai József**  polgármester |

A határozati javaslat a törvényességi előírásoknak megfelel.

|  |  |
| --- | --- |
|  | **Dr. Simon Beáta**  jegyző |

1. sz. melléklet







