**Szám:** 1-17/2019. 2. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2019. december 14-i rendes, nyilvános ülésére**

**Tárgy:** A Szervezeti és Működési Szabályzatról szóló 25/2014. (XI. 28.) önkormányzati rendelet módosítása

**Tisztelt Képviselő-testület!**

Zalaszentgrót Város Önkormányzata Képviselő-testületének jelenleg hatályos Szervezeti és Működési Szabályzatát (a továbbiakban: SZMSZ) a 25/2014. (XI. 28.) önkormányzati rendelet tartalmazza, melynek az alábbi okok miatt való módosítását indítványozom jelen előterjesztésemmel.

A T. Képviselő-testület a 2019. november 06-i rendkívüli ülésén egy új jogintézménnyel egészítette ki az SZMSZ-t, mely révén sor került a város és városrészek üzemeltetésének felügyeletéért felelős tanácsnok, valamint a városi és városrészi rendezvények összehangolásának felügyeletéért felelős tanácsnok megválasztására.

Ezen tisztségek bevezetésének célja az önkormányzati működés, azon belül is elsődlegesen a településüzemeltetés, valamint a helyi rendezvények és kulturális élet területei hatékonyságának erőteljesebb növelése volt.

Már a fenti testületi ülésünkön is érintettük, hogy a tanácsnoki rendszer nem függetleníthető a településrészi önkormányzatokra vonatkozó szabályozás átalakításától sem, tekintettel arra, hogy városunk - javarészt a központtól földrajzilag is elkülönülő - településrészekkel és az ezekben működő részönkormányzati testületekkel is rendelkezik.

A településrészi szabályozás a helyi önigazgatás kiemelkedően hangsúlyos eleme, ennek megfelelően Zalaszentgrót Város Önkormányzata is mindenkor különösen fontos szempontnak tartotta, hogy a részönkormányzatok ne csupán "súlytalan" tényezőkként jelenjenek meg az önkormányzati feladatellátásban, hanem valós jogkörök gyakorlásával érdemben legyen lehetőségük az adott városrész különleges érdekeinek képviseletére.

Mindezek mellett azonban azt a tényt is meg kell állapítanunk, hogy a részönkormányzati testületekre kötelezően vonatkozó bizottsági (és áttételesen képviselő-testületi) szabályrendszer maradéktalan betartása olyan fokú adminisztratív és egyéb - rossz értelemben vett - bürokratikus kényszerrel jár az adott testületek számára, amely a döntési és intézkedési hatékonyságot egyáltalán nem növeli, mi több, éppen azzal ellentétes hatást gyakorol.

A javaslat kialakításánál figyelembe vettük a jelenleg gyakorlatban megvalósuló működési lehetőségeket, amely alapján elmondható, hogy a részönkormányzati működést mára felváltotta a városrészi szabályozás tanácsadó testületi működéssel. Bevett gyakorlat a nagyobb városokban és a főváros egyes kerületeiben is a városrészi tanácsadó testület és tanácsnoki rendszer alkalmazása, amely megítélésem szerint a kezdeti és jól működő helyi gyakorlat ismételt megteremtését hivatott biztosítani.

Előzetes egyeztetéseink alapján azonban úgy vélem, hogy a részönkormányzati testületek bizottsági működésére vonatkozó rendelkezéseinek részbeni hatályon kívül helyezése mellett a tanácsnokok munkáját segítő tanácsadó testületek bevezetésével a fent említett formalizált és kötöttségekkel terhelt működést felváltaná egy rugalmasabb munka, amellyel a városrészek érdekeinek védelme és érvényesítése sem szenvedne semmiféle csorbát.

**Előzetes hatásvizsgálat a rendeletekhez:**

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a tisztelt Képviselő-testületet:

A rendelettervezet jelentősnek ítélt hatásai:

A társadalmi és gazdasági hatásvizsgálat kapcsán megállapítható, hogy a rendelet tervezett módosítása igazodik a központi jogszabályokhoz. Az adminisztratív terhek a rendelet módosítását követően csökkennek. A rendelet módosítása környezeti és egészségi hatással nem jár.

A rendeletalkotás szükségessége, a jogalkotás elmaradásának várható következményei:

Az SZMSZ módosítását gyakorlati szempont, az önkormányzati működés hatékonyságának növelésére való igény teszi indokolttá. A jogalkotás elmaradásával az eddigi részönkormányzati szabályrendszer maradna hatályban, melynek bürokratikus terhei az önkormányzati működés hatékonyságára negatívan hatottak.

A rendelet alkalmazásához szükséges személyi, szervezeti, tárgyi és pénzügyi feltételek:

Az új szabályok alkalmazásához, végrehajtásához nem szükségesek újabb jelentősebb munkaszervezési intézkedések, a végrehajtáshoz szükséges feltételek személyi, szervezeti, tárgyi feltételek adottak. A pénzügyi feltételek rendelkezésre állnak.

A rendeletmódosításnak jelentős társadalmi, gazdasági vagy költségvetési hatása, környezeti és egészségi következménye, adminisztratív terheket befolyásoló hatása nem mutatható ki, ezért indokolását a Magyar Közlöny kiadásáról, valamint a jogszabály kihirdetése során történő és a közjogi szervezetszabályozó eszköz közzététele során történő megjelöléséről szóló 5/2019. (III. 13.) IM rendelet 21. § (2) bekezdése alapján nem szükséges közzétenni.

A fentiek alapján javaslom Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014. (XI. 28.) önkormányzati rendeletének a módosítását.

A Pénzügyi és Ügyrendi Bizottság az előterjesztést a 2019. december 12-i ülésén megtárgyalta, a 44/2019. (XII. 12.) számú határozatával 2 igen és 1 ellenszavazattal elfogadta, és a Képviselő-testületnek elfogadásra javasolja.

Kérem a Tisztelt Képviselő-testületet, hogy az előterjesztést szíveskedjen megtárgyalni, és az 1. számú mellékletként csatolt módosító rendelettervezetet elfogadni.

**Zalaszentgrót**, 2019. december 05.

**Baracskai József**

polgármester

Az előterjesztés a törvényességi előírásoknak megfelel.

**Dr. Simon Beáta**

jegyző

1. számú melléklet

**Zalaszentgrót Város Önkormányzata Képviselő-testületének**

**.../2019. (XII. ...) önkormányzati rendelete**

**a Szervezeti és Működési Szabályzatáról szóló 25/2014. (XI. 28.) önkormányzati rendelet módosításáról**

Zalaszentgrót Város Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, valamint az Alaptörvény 32. cikk (1) bekezdésének a) és d) pontjában és a Magyarország helyi önkormányzatairól szóló 2011. évi CLXXXIX. törvény 53. § (1) bekezdésében meghatározott feladatkörében eljárva a Szervezeti és Működési Szabályzatáról szóló 25/2014. (XI. 28.) önkormányzati rendelet módosításáról a következőket rendeli el:

**1. §**

A Szervezeti és Működési Szabályzatról szóló 25/2014. (XI. 28.) önkormányzati rendelet (a továbbiakban: SZMSZ) 2. §-a helyébe a következő rendelkezés lép:

2.§

Az önkormányzat, annak választott testülete, bizottságai, tisztségviselői és hivatala a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.), valamint Zalaszentgrót Város Önkormányzata Képviselő-testületének (a továbbiakban: képviselő-testület) Szervezeti és Működési Szabályzata alapján működnek.

**2. §**

Az SZMSZ 3. § (1) bekezdésében szereplő „(a továbbiakban: önkormányzat)” szövegrész hatályát veszti.

**3. §**

Az SZMSZ 9. § (2) bekezdése helyébe a következő rendelkezés lép:

9.§

(2) A munkaterv tervezetéhez javaslatot kell kérni a képviselő-testület és a bizottságok tagjaitól.

**4. §**

Az SZMSZ 37. §-a helyébe a következő rendelkezések lépnek:

37. §

(1) A képviselő-testület az egyes városrészekben évente egy alkalommal lakossági fórumot tart. A lakossági fórum keretében tájékoztatást kell adni az önkormányzat előző évi gazdálkodásáról, valamint az önkormányzat és az adott városrész előtt álló feladatokról.

(2) A város és városrészek üzemeltetésének felügyeletéért felelős tanácsnok, valamint a városi és városrészi rendezvények összehangolásának felügyeletéért felelős tanácsnok munkáját segítő tanácsadó testület tagjainak jelölése érdekében a helyi önkormányzati választást követő négy hónapon belül lakossági fórum megtartására kerül sor.

(3) Az (1)-(2) bekezdésekben meghatározott lakossági fórumok előkészítése, szervezése a polgármester és a tanácsnokok feladata.

**5. §**

Az SZMSZ a következő 48/B. §-al egészül ki:

48/B. §

(1) A város és városrészek üzemeltetésének felügyeletéért felelős tanácsnok, valamint a városi és városrészi rendezvények összehangolásának felügyeletéért felelős tanácsnok munkáját tanácsadó testület segíti.

(2) A tanácsadó testület 12 tagját az önkormányzat közigazgatási területén lévő Aranyod, Csáford, Kisszentgrót, Tüskeszentpéter, Zalakoppány, valamint Zalaudvarnok városrészek lakossága közül választott 2-2 fő választópolgár adja, akik közül az egyik személy a városrészi üzemeltetés, a másik pedig a kulturális élet felelősségi területén segíti a tanácsnokok munkáját.

(3) A tanácsadó testület adott városrészben állandó lakcímmel rendelkező tagjának jelölésére a képviselő-testület alakuló ülését, illetve a megtartására okot adó körülmény felmerülését követő négy hónapon belül megtartott lakossági fórumon kerül sor.

(4) Az adott városrész tanácsadó testületi tagjaira a polgármester tehet javaslatot, illetve az adott városrész lakossági fórumának résztvevői jelölik. A városrész lakossági fórumán történő jelöléshez a jelenlévők legalább 25 %-ának ajánlása szükséges.

(5) Az adott városrész tanácsadó testületi jelöltjei azok a személyek lesznek, akik a nyílt szavazás során az érintett felelősségi terület tekintetében a legtöbb szavazatot kapják. Szavazategyenlőség esetén sorsolás útján kell dönteni.

(6) A tanácsadó testület tagjait a képviselő-testület minősített többségű határozattal választja meg.

**6. §**

(1) Az SZMSZ 51. §-a helyébe a következő rendelkezés lép:

51. §

A tanácsadó testület városrészi tagjainak feladatai:

1. javaslatot tesznek a városrészt érintő működési költségvetési előirányzat felhasználására,
2. javaslatot tehetnek a városrészben lévő önkormányzati tulajdonú ingatlanok hasznosításával kapcsolatos ügyekben,
3. javaslatot tehetnek a városrészt érintő közterület-elnevezésekre,
4. közreműködnek a városrész közössége érdekében végzendő munkák megvalósításában,
5. figyelemmel kísérik a városrészben élők szociális helyzetét és javaslatot tehetnek a rászoruló családok, személyek segélyezésére,
6. közreműködnek a városrészi kultúrház és más közösségi létesítmények működtetésében,
7. közreműködnek az egyéb településüzemelési feladatok (helyi vízelvezetés, köztisztaság, zöldterület-gondozás) ellátásában.

(2) Az SZMSZ 52. §-a helyébe a következő rendelkezés lép:

52. §

A városrészek a részükre a tárgyévi költségvetési rendeletben meghatározott előirányzatokból - a mindenkor hatályban lévő pénzügyi, adó, munkaügyi és társadalombiztosítási jogszabályok betartásával - gazdálkodnak, azzal, hogy a városrészi előirányzat felett a rendelkezési jogot a polgármester gyakorolja.

**7. §**

Az SZMSZ 54. § (2) bekezdése helyébe a következő rendelkezés lép:

54.§

(2) A bizottságok működésével összefüggő polgármesteri jogkörre a Mötv. 58. § (2) bekezdése irányadó.

**8. §**

(1) Az SZMSZ 49-50. §-ai hatályukat vesztik.

(2) E rendelet 2020. január 01. napján lép hatályba és a hatályba lépését követő napon hatályát veszti.

**Baracskai József**  **Dr. Simon Beáta**

polgármester jegyző

A rendelet 2019. december …. napján kihirdetésre került.

**Dr. Simon Beáta**

jegyző